Усе мы, жыхары горада і раёна, якія маюць дачыненне да паслуг жыллёва-камунальнай гаспадаркі, можам ніводнага разу не сутыкнуцца з тымі, хто падае нам цяпло і ваду, займаецца ўборкай вуліц ці азеляненнем іх, рамонтам асфальтавага пакрыцця, затое з тымі, хто працуе на ўчастку жыллёвага фонду, сустракаліся не раз. Пацёк кран, забілася каналізацыя, прапала электразабеспячэнне, і мы адразу ж набіраем нумар 62-00-1 дыспетчарскай службы ЖКГ, якая працуе кругласутачна, і патрабуем прыслаць адпаведнага спецыяліста, па растаропнасці якога і складваем сваё меркаванне пра работу ўсёй сістэмы ў цэлым.